Гуинет Луис
Тъмно средновековие

Превод от английски: Ивета Данаилова, 2002

chitanka.info

Саксонците са вертикали,

кръгове сме ние —

оттук взаимната ни неприязън.

Те се изкачват, ние движим се спираловидно;

кои ще бъдат

по-добрите в свойта вечност?

Спиралите клонят към грубиянство

докато стълбите се извисяват;

те краката са, а ние сме очите

и наблюдаваме възхода на графовете

сред небесата

над глупците, които покровителстват.

Ние връщането сме назад,

а те прогреса,

обиколен път в контраст със магистрала.

Заемаме, но притежават те

делата на деня,

сертификати за свободно преминаване.

Бляскаво е да си вожд на клан,

вместо упорит и съвестен работник,

връхна точка в геометрията,

която чертае Англиите до техните височини;

въпреки че трябва

фантазията да познава страха от гравитацията.

Смирените са с буден ум

и разпознават, че короната

е нула, в която всеки може да удави

или пък да изпие смъртта си — ирония такава

е за наведените,

които трябва да възхвалят доброто,

което никога не ще получат.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.